ପୋଲିସ ହାଉସିଂ କର୍ପୋରେସନର ଡ଼େପୁଟି ମ୍ୟାନେଜରଙ୍କ ଘରେ ଭିଜିଲାନ୍ସ ରେଡ । ସାମ୍ନାକୁ ଆସିଲା ତାଜୁବ କଲା ଭଳି ସମ୍ପତ୍ତି ତାଲିକା | Kanak News\nଚଢାଉବେଳେ ଫୋପାଡ଼ିଦେଲେ ୨୦ ଲକ୍ଷ ଟଙ୍କା\nBy Tusar Samantaray On Nov 9, 2021 - 7:09 PM\nକନକ ବ୍ୟୁରୋଃ କୁବେର ସରକାରୀ ବାବୁଙ୍କର କୋଟି କୋଟି ଟଙ୍କାର ସମ୍ପତ୍ତି ଉପରେ ଯେତେବେଳେ ଭିଜିଲାନ୍ସ ଅଧିକାରୀ ଚଢ଼ାଉ କରିଥିଲେ, ସେତେବେଳେ ଠାବ ହୋଇଥିବା ସମ୍ପତ୍ତିକୁ ଦେଖି ସେମାନଙ୍କ ଆଖି ଖୋସି ହୋଇଯାଇଥିଲା । ୨୦ ଲକ୍ଷ ଟଙ୍କାର ନଗଦ ଭର୍ତ୍ତି ବ୍ୟାଗକୁ ଫିଙ୍ଗି ଦେଇଥିଲେ ଏହି ଅଧିକାରୀ । ଅସତ ଉପାୟରେ ଅର୍ଜନ ହୋଇଥିବା ଏହି ପାପ ଟଙ୍କାରେ କିଣା ଯାଇଥିଲା ୨୫ଟି ପ୍ଲଟ ଓ ତିଆରି ହୋଇଥିଲା ବଡ଼ ବଡ଼ କୋଠା । ତେବେ ବାବୁଙ୍କର ଆୟ କେତେ ଓ ସମ୍ପତ୍ତି କେତେ, ସେସବୁର ଖୋଳତାଡ଼ କରୁଛି ଭିଜିଲାନ୍ସ ।\nଓଡିଶା ପୁଲସି ହାଉସିଂ କର୍ପୋରେସନର ଡେପୁଟି ମ୍ୟାନେଜର ହେଉଛନ୍ତି ପ୍ରତାପ ସାମଲ । ଏହି କୁବେର ସରକାରୀ ବାବୁଙ୍କ ପାଖରେ ଥିଲା କୋଟି କୋଟି ଟଙ୍କାର ସମ୍ପତ୍ତି । ଲକ୍ଷ ଲକ୍ଷ ଟଙ୍କାର ନଗଦ ଟଙ୍କା ମଧ୍ୟ ଥିଲା ତାଙ୍କ ପାଖରେ । ଏହି ସରକାରୀ ବାବୁଙ୍କ ସମ୍ପତିର ହିସାବ ଶୁଣିଲେ ଆପଣ ବି ତାଜୁବ ହୋଇଯିବେ । ଯେଉଁ କାରଣରୁ ଆୟ ବର୍ହିଭୂତ ସମ୍ପତ୍ତି ଠୁଳ ଅଭିଯୋଗରେ ପ୍ରତାପଙ୍କ ନୟାପଲ୍ଲୀ ଘର ସମେତ ବିଭିନ୍ନ ସ୍ଥାନ ଓ ସହଯୋଗୀଙ୍କ ଉପରେ ହୋଇଥିଲା ମାରାଥନ୍ ରେଡ୍ ଆଉ ଚଢାଉ ବେଳେ ସମ୍ପତ୍ତିିର ତାଲିକା ହୋସ୍ ଉଡାଇ ଦେବା ଭଳି ।\nଖାଲି ସେତିକି ନୁହେଁ, ମଙ୍ଗଳବାର ସକାଳୁ ଯେତେବେଳେ ଭିଜିଲାନ୍ସ ଅଧିକାରୀ ରେଡ୍ କରିବାକୁ ସରକାରୀ ବାବୁଙ୍କ ଘରେ ପହଁଚିଥିଲେ, ସେତେବେଳେ ହଡବଡେଇ ଯାଇ ଟଙ୍କା ଭର୍ତ୍ତି ବ୍ୟାଗକୁ ପଡୋଶୀଙ୍କ ଛାତକୁ ଫିଙ୍ଗି ଦେଇଥିଲେ ସରକାରୀ ବାବୁ ଜଣକ । ଅସତ୍ ଉପାୟରେ ଅର୍ଜନ କରାଯାଇଥିବା ଏହି ଅର୍ଥର ପରିମାଣ ଥିଲା ପ୍ରାୟ ୨୦ ଲକ୍ଷ । ତେବେ ଚଢାଉ ବେଳେ ଯାହା ମିଳିଛି, ଜଣେ ସରକାରୀ ଅଧିକାରୀ କିଭଳି ଏତେ ସମ୍ପତିର ମାଲିକ ହେଲେ ସେ ଉପରେ ନିଶ୍ଚିତ ଭାବେ ପ୍ରଶ୍ନ ଉଠିବ...\nପ୍ରତାପଙ୍କ ଭୁବନେଶ୍ୱର ଓ ଖୋର୍ଦ୍ଧାରେ ୧୭ଟି ପ୍ଲଟ ଓ ୨ଟି କୋଠା ଅଛି\nଭଦ୍ରକ ବାସୁଦେବପୁରରେ ୫ଟି ପ୍ଲଟ ଓ ଗୋଟିଏ ଜି ପ୍ଲସ ଥ୍ରୀ ବିଲଡିଂ ରହିଛି\nଭୁବନେଶ୍ୱର ଗୋଠପାଟଣାରେ ଥିବା ୫ ମହଲା ଘର ପ୍ରତାପଙ୍କ ପତ୍ନୀ ସସ୍ମିତା ସାମଲଙ୍କ ନାଁରେ ରହିଛି\n୨୦ ହଜାର ୩୫୦ ସ୍କୋୟାରଫୁଟରେ ଏହି ୫ ମହଲା କୋଠା ତିଆରି ହୋଇଛି\nଏହି କୋଠାର ମୁଲ୍ୟ ୩ କୋଟି ୨୫ ଲକ୍ଷ ୬୦ ହଜାର ଟଙ୍କା\nଜମି ସହିତ ବିଲ୍ଡିଂର ମୂଲ୍ୟ ୩ କୋଟି ୮୯ ଲକ୍ଷ ୬୦ ହଜାର ଟଙ୍କା\nଭିଜିଲାନ୍ସ ଚଢାଉ ବେଳେ ପ୍ରତାପଙ୍କ ଘରୁ ୩୮ ଲକ୍ଷ ୧୨ ହଜାର ୯୦୦ ନଗଦ ଟଙ୍କା ଜବତ ହୋଇଛି । ସେହିପରି ବାସୁଦେବପୁରରେ ପ୍ରତାପ ସାମଲଙ୍କର ୨୦ ହଜାର ସ୍କୋୟାର ଫୁଟରେ ଘର ରହିଛି । ଯାହାର ମୂଲ୍ୟ ୨୦୧୧ ମସିହା ଅନୁସାରେ ୧ କୋଟି ୫୧ ଲକ୍ଷ ଟଙ୍କା ଥିଲା ।\nଏତେ ପରିମାଣର ସମ୍ପତ୍ତିିର ମାଲିକ କିଭଳି ହେଲେ ପ୍ରତାପ? ସାଧାରଣତଃ ପୋଲିସ ଥାନା, ଫାଣ୍ଡି, ଏସପି ଅଫିସ ଓ ପୁଲିସ ପ୍ରତିଷ୍ଠାନର ବିଭିନ୍ନ କୋଠା ନିର୍ମାଣ ପୁଲସି ହାଉସିଂ କର୍ପୋରେସନ କରିଥାଏ । ତେଣୁ ଏହି ସବୁ କାମରେ କୋଟି କୋଟି ଟଙ୍କାର ହେରଫେର ହୋଇଥିବା ଅନୁମାନ କରାଯାଉଛି । ଏଠାରେ ପ୍ରଶ୍ନ ଉଠୁଛି...\nକେଉଁଠୁ କେଉଁଠୁ ଅନୈତିକ ଉପାୟରେ ଟଙ୍କା ଠୁଳ କରିଛନ୍ତି ପ୍ରତାପ ସାମଲ ?\nନିମ୍ନମାନର କାମ କରି କୋଟି କୋଟି ଟଙ୍କାର ସମ୍ପତ୍ତି ଠୁଳ କରିଛନ୍ତି କି?\nପ୍ରତାପଙ୍କ ସମୟରେ ଯେଉଁ ନିର୍ମାଣ ହୋଇଛି, ସେଥିରେ କେତେ ଟଙ୍କାର ଦୁର୍ନୀତି ହୋଇଛି ?\nଥାନା ତିଆରି ନାଁରେ କେତେ ଟଙ୍କା ଠକିଛନ୍ତି ଏହି କୁବେର ଅଧିକାରୀ?\nପ୍ରତାପ ସାମଲଙ୍କ ସହ ଆଉ କିଏ କିଏ ଦୁର୍ନୀତିରେ ସାମିଲ ଅଛନ୍ତି ?\nଭୁବନେଶ୍ୱରରେ ରହି କିଭଳି ଜଣେ ସରକାରୀ ଅଧିକାରୀ ଏକାଧିକ ପ୍ଲଟ, କୋଠା, ସମ୍ପତ୍ତିି ଠୁଳ କରିଥିଲେ ? ଆଉ କିଭଳି ଦୀର୍ଘ ବର୍ଷ ଧରି ଭିଜିଲାନଓ ଜାଲରୁ ବଞ୍ଚିରହିଥିଲେ, ତାକୁ ନେଇ ଏବେ ପ୍ରଶ୍ନ ଉଠିଛି । ପ୍ରତାପଙ୍କ ଗଡଫାଦର୍ କିଏ ଏହି ଡିପାର୍ଟମେଣ୍ଟରେ ଅଛନ୍ତି କି, ଯିଏ ତାଙ୍କୁ ସୁôରକ୍ଷା ଦେଇ ଆସୁଥିଲେ?
